
Parlamentul României

Camera Deputaţilor

Comisia pentru sănătate și familie
	Bucureşti,
	14 aprilie 2021

	Nr.
	4c-10/410


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru clasificarea maternităților ca Spitale Prieten al Copilului, în vederea promovării și susținerii alăptării și reducerii gradului de mortalitate și morbiditate infantilă, trimis Comisiei pentru  sănătate și familie, pentru dezbatere pe fond, cu adresa nr. PLx.582/2019 din  28 octombrie  2019.
În raport de obiectul şi conţinutul său, proiectul de lege face parte din categoria legilor ordinare.

PREŞEDINTE,
Dr. Nelu TĂTARU

Parlamentul României

Camera Deputaţilor

	4c-10/410


R A P O R T

asupra proiectului de Lege pentru clasificarea maternităților ca Spitale Prieten al Copilului, în vederea promovării și susținerii alăptării și reducerii gradului de mortalitate și morbiditate infantilă (PLx.582/2019)
În temeiul art.95 din Regulamentul Camerei Deputaţilor, Comisia pentru  sănătate și familie a fost sesizată spre dezbatere, pe fond, cu proiectul de Lege pentru clasificarea maternităților ca Spitale Prieten al Copilului, în vederea promovării și susținerii alăptării și reducerii gradului de mortalitate și morbiditate infantilă, prin adresa nr. PLx.582/2019 din 28 octombrie 2019. 
Proiectul de lege are ca obiect de reglementare clasificarea maternităţilor ca Spitale Prietene ale Copilului, în vederea promovării şi susţinerii alăptării şi reducerii gradului de mortalitate şi morbiditate infantilă. Proiectul de lege face parte dintr-un pachet legislativ, care îşi propune creşterea natalităţii prin rezolvarea unor probleme punctuale care îi determină pe români să amâne momentul conceperii unui copil.
La întocmirea prezentului raport, Comisia a avut în vedere:

· avizul negativ al Consiliului Legislativ (nr.613/17.07.2019);
· avizul favorabil al Consiliului Economic şi Social (nr.3445/02.07.2019);
· avizul favorabil al Comisiei pentru muncă și protecție socială            (nr.4c-9/696/26.11.2019); 

· avizul negativ al Comisiei pentru drepturile omului, culte şi problemele minorităţilor naţionale (nr.4c-6/700/28.11.2019);

· avizul favorabil al Comisiei pentru egalitatea de şanse pentru femei şi bărbaţi (nr.4c-20/462/10.12.2019);
· avizul negativ al Comisiei juridice, de disciplină şi imunităţi (nr.PLx.582/17.12.2019)

· punctele de vedere negative ale Guvernului (nr.1333/DPSG/26.08.2019 și 1804/17.03.2021).

Membrii Comisiei pentru sănătate și familie au dezbătut proiectul de lege în ședința online din data de 13 aprilie 2021, și au hotărât, cu majoritate de voturi, respingerea proiectului de Lege.
La lucrările Comisiei şi-au înregistrat prezenţa 25 deputaţi, din totalul de 25 membri ai comisiei.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Senatul, în calitate de primă Cameră sesizată, a adoptat proiectul de Lege în şedinţa din data de 21 octombrie 2019, în condițiile articolului 75 alieantul (2) teza a III-a din Constituția României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea proiectului de Lege pentru clasificarea maternităților ca Spitale Prieten al Copilului, în vederea promovării și susțineriii alăptării și reduceriii gradului de mortalitate și morbiditate infantilă,  din următoarele considerente:

· natura relațiilor juridice care se doresc a fi reglementate este specifică legislației secundare, astfel, în prezent, sunt în vigoare o serie de acte normative care reglementează aspectele vizate de prezenta inițiativă legislativă, și anume: Ordinul ministrului sănătății și familiei nr.1006/2002 privind înființarea Comitetului Național de Promovare a Alăptării, Ordinul ministrului sănătății nr.809/2003 pentru adoptarea Strategiei în domeniul promovării alăptării, 2003-2012, precum și Ordinul ministrului sănătății nr.323/2011 privind aprobarea metodologiei și a criteriilor minime obligatorii pentru clasificarea spitalelor în funcției de competență, cu modificările și completările ulterioare;
· prezenta inițiativă legislativă nu respectă prevederile Legii nr.24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, în sensul  că nu sunt promovate soluții juridice clare, concise și precise, fiind lipsită de prevederi care să determine fără echivoc obiectul de reglementare.

PREŞEDINTE,



SECRETAR,

     Dr.Nelu TĂTARU 


   Liviu-Ioan BALINT
Întocmit, 

